**Қазіргі әлемде кәсіпқой маман болу оңай ма?**

Орындаған: Алтай Айнур

2курс радио телекоммуникация мамандығы

Халықаралық инженерлік-технологиялық университеті

Ғылыми жетекшісі: Шохаева К. Н

Қауымдастырылған профессор,

PHD доктор

Біз өмір сүріп жатқан ғасыр ақпараттың қарыштап дамып, жаһанданудың аясында көз ілеспес жылдамдықпен өзгеріске, жаңалықтарға толы дәуір. Мен қазіргі таңда Халықаралық инженерлік-технологиялық университетінде «Телекоммуникация» мамандығы бойынша өз білімін жетілдіріп жатқан өскелең жастың бірімін. Қазіргі таңда кәсірқой маман болу туралы ойлар мені жиі мазалайды. Қазақ елінің болашағы кәсіпқой білімді жастардың қолында екені айтпаса да түсінікті. Әйтсе де бүгінгі ақпаратқа көмілген заманда нағыз кәсіп иесіне айналу қиынның қиыны, «тар жол, тайғақ кешудей». «Білекті бірді, білімді мыңды жығады» деген сөздің астарында зерделі ойдың, зерделі зейіннің, терең пайымның жатқаны шындық. Мамандығымды игеру барысында түрлі кедергілер жолыңда тосқауылдай тұратыны белгілі. Мәселен, уақыттың тапшылығы, әлеуметтік желілер, жастық шақтың қызыққа еліктеуіштігі, оқу рейтингі, т.б.

Кәсіпқой маман болудан бұрын дәл осы кәсіпқой маман дегеніміз кім деген сұрақтың жауабын ашып алайық. Бүгінгі дамыған өркениетті елдерде кәсіпқой маманның өзінің меңгерген базалық білімі мен қатар икемдік дағдылары бірінші кезекте ескеріледі. Асылында кәсіпқой маманның қос дағдысы қос қолындай көреді. Екеуі де болмаса нағыз кәсіп иесі болдым деу артық. Атап өткен қос дағдының бірі орныққан дағды, оны өркениетті елдер «hard skills» деп атайды. Бұл орныққан дағдыны анықтау оңай. Оларға тұлғаның өз мамандығын толық игеруі, білім көрсеткіші, IQ деңгейі, методикалық тәсілдерді анықтап құрастыруы деген секілді машықтарды айтсақ болады. Ал кәсіпқой маманның екінші дағдысын дамыған елдер «soft skills» деп атайды. Бұл дағдының қазақша атауы – икемдік дағдылар. Дәл осы дағдысы бар кәсіпқой маман ұжымдық ортада сапалы жұмыс атқаруы ұзақ әрі тиімді саналады. Мұндай дағдыларға командалық жұмыста және қоршаған ортамен, адамдармен әлеуметтік қарым-қатынас құруға, өз бойындағы әлеуетті дұрыс әрі нақты жүзеге асыруға, түрлі конфликтілерді оңтайлы шешетін машықтарын жатқыза аламыз. Сондай-ақ приоритеттерді дұрыс қою білу, үнемі ізденіс үстінде болып,, ұйымдастыра білу, ұйым ішінен тыс адамдармен де тез тіл табыса алу қабілеттері де икемдік дағдылар қатарына жатқызылады. Мен жоғарыда атап өткен қос дағдысы дамыған кәсіпқой маман иесі атанып, еліме ерінбей қызмет атқарғым келеді.

Тәуелсіздіктің ақ таңы атып, дамыған нарығымызда телекоммуникацияның қарыштап дамуы және жаңа операторлардың пайда болуы ұлтаралық ақпараттық-коммуникациялық желілердің даму тенденциялары телекоммуникация саласының мамандарын дайындауды талап етуде. Мен дәл осы атап өткен мамандықтың иегері атанатыныма аса жауапкершілікпен қараудамын. Оқыту үдерісінде игерген білім мен дағдылар телекоммуникациялық компанияларда деректер тарату, радиохабар желілерінің барлық жүйелерін жобалау, құру, оларға сапалы қызмет көрсете білу, ақпараттық-есептеу желілерімен тыңғылықты жұмыс атқаруыма, мүмкіндік береді деген сенімдемін. Техникалық талаптардың дұрыс орындалмаған сәттерінде небір жағдаяттардың дұрыс шешімін табуына өз үлесімді білімім арқылы қосуға ынталану үстіндемін.

Мамандығымды меңгеріп қана қоймай, оны әлемдік практикада дамыту, салыстырып сараптама жасау да міндеттерімнің бірі деп санаймын. Бүгінгі меңгерген дағдылар ертеңгі күні ескіріп, жаңа икемдік дағдылардың дамып жатқандығы шындық, сондықтан-да өз жұмысымда ізденушілік, креативтілік, шығармашылық, телекоммуникациялық зерттеулер, талдаулар деген секілді құзіреттіліктерді қосқым келеді. Телекоммуникация маманы – терең ойлау жүйесін игерген, барлық заманауи технологиялардың құлағында ойнайтын, шығармашыл, өркениетшіл қасиетке ие. Менің мамандығымда өз-өзіне тоқмейілсініп өзімшілдікке салыну, бәрін біліп болдым деп айтуға жол жоқ, менің қасиетті жұмысымда адамға деген алғыс, сенім, махаббат, сыйластық, үндестік, түсінушілік қасиеттеріне ғана орын бар.

Өз мамандығымды таңдағаныма еш өкінбеймін, қазақтың һәкімі Абай айтпақшы: «Адамды сүй, Алланың хикметін сез, не қызық бар өмірде одан басқа», - дегендей, адамды сүйемін, қоғамды жақсы көремін, қоғамның өмірі бүгінгі күнде телекоммуникациямен жіпсіз байланғанын ескерсек, менің таңдаған саламдағы кәсіпқойлық қасиет ауадай қажет деп санаймын.

Телекоммуникацияға қатысты сала өте кедергіге толы әрі мүмкіндіктер мекені деуге болады. Кедергі ақпарат толқынындағы фильтрден өтпеген мәліметтердің молдығы, байланыстың ажырап қалуы, әлеуметтің әлеуетін арттыратын сала болғандықтан халықпен тығыз байланыста жұмыс атқарамыз. Мамандығымды мақтаудағы басты түрткі – көгілдір экран алдына үңілген жас болсын, қазыналы қарт болсын санасын нұрландыру, сол нұрды жүректерге құйып дарыту, даму атты даңғыл дара жолдағы соқпақтарды санадан сілкіп тастап, өмірге ғашық көзбен, шынайы расталған ақпаратпен қарату. Иә, телекоммуникация маманы халыққа реалист көзбен қарап, тек шынайы үн қататын маман.

Қуаныштан көзіне жас алатын, қайғының қара аспанын қайтарып тастап, қараңғылықтан күн болып шығуға талпынатын жұрттың көгілдір экранға құлақ түріп, әлеуметтік желілерде бой көрсетері рас. Телекоммуникациялық байланыстың еш кедергісіз халықпен тығыз байланыста қалтқысыз қызмет етуіне түрткі болғым келеді. Өмірдің мәні де сәні адам болса, сол адамның тағдыры тәлкекке түспей, тамырын тереңге бойлаған мәуелі бәйтеректей жайқалып, гүлденуі керек қой.

Қорыта келгенде, кәсіпқой маман болу қиын емес! Тынбай еңбектеніп, сапалы білім алып, саналы қызмет атқару абыройлы іс. Ізденемін деген жастың жолын оқыту ордасы да, жұмыс орны да ашары ләзім. Кәсіпқой маман атанып, базалық білімі тереңде, икемдік дағдылары әбден машықтанған тұлға болу мен үшін үлкен абырой.